ইসলামী ব্যাংকে মোহর সঞ্চয়ী হিসাব চালু
ইসলামী ব্যাংক বাংলাদেশ দেনমোহর আদায়কে আরও সহজ করতে ‘মুদারাবা মোহর সঞ্চয়ী হিসাব’ চালু করেছে।বিবাহিত বা বিয়ে করতে ইচ্ছুক মুসলমান পেশাজীবী, চাকরিজীবী, ব্যবসায়ী ও প্রবাসীরা নিজেদের সামর্থ অনুযায়ী মাসিক কিস্তিতে টাকা জমা দিয়ে এ হিসাব খুলতে পারবেন বলে বৃহস্পতিবার সংবাদ বিজ্ঞপ্তিতে জানিয়েছে ব্যাংকটি।এতে বলা হয়েছে, মাসিক ৫০০ টাকা থেকে ৫ হাজার টাকা কিস্তিতে ৫ বছর ও ১০ বছর মেয়াদী এ হিসাব চালু করা যাবে।বিজ্ঞপ্তিতে বলা হয়, “কাবিননামায় উল্লেখিত মোট টাকার পরিমাণ, আদায়কৃত টাকা এবং আদায়যোগ্য টাকার পরিমাণ উল্লেখ করে আদায়যোগ্য টাকার উপর মাসিক হার নির্ধারণ করা হবে। ইতোমধ্যে প্রায় ৩৩ হাজার গ্রাহক মোহর অ্যাকাউন্ট খুলেছেন।”আগ্রহীরা জাতীয় পরিচয়পত্র বা পাসপোর্ট অথবা ড্রাইভিং লাইসেন্সের ফটোকপি, নিজের ২ কপি ছবি, স্ত্রীর ২ কপি ছবি (প্রযোজ্য ক্ষেত্রে) ও নমিনির এক কপি ছবি নিয়ে ইসলামী ব্যাংকের যে কোনো শাখা, উপশাখা কিংবা এজেন্টের কাছে এমন অ্যাকাউন্ট খুলতে পারবেন।
তাছাড়া ইসলামী ব্যাংকের ডিজিটাল অ্যাপ সেলফিনের মাধ্যমেও এ অ্যাকাউন্ট খোলা যাবে।অন্য শাখা, উপ-শাখা কিংবা এজেন্ট ব্যাংকিং আউটলেট এবং অনলাইনের মাধ্যমে কিস্তির টাকা জমা দেওয়া যাবে। সেলফিনের মাধ্যমেও মাসের যে কোনো দিন কিস্তি দেওয়া যাবে এবং শাখায় স্পেশাল ইনস্ট্রাকশন দিয়ে রাখলে প্রতি মাসের নির্দিষ্ট তারিখে স্বয়ংক্রিয়ভাবে সংশ্লিষ্ট সেভিংস হিসাব থেকে মোহর অ্যাকাউন্টে কিস্তির টাকা ট্রান্সফার হয়ে যাবে।এ অ্যাকাউন্ট সম্পর্কে বিজ্ঞপ্তিতে বলা হয়েছে, ইসলামী ব্যাংকের ইন্টারনেট ব্যাংকিং ও এমক্যাশের মাধ্যমেও গ্রাহকরা মাসিক কিস্তি পরিশোধ করতে পারবেন। কোনো গ্রাহক চাইলে কিস্তির টাকা অগ্রিমও পরিশোধ করতে পারবেন। মোহর অ্যাকাউন্টের মূল ও মুনাফার টাকা স্ত্রী প্রাপ্য হবেন। হিসাব খোলার সময় কিস্তির হার ও মেয়াদ নির্ধারণ করতে হবে। পরে তা পরিবর্তন করা যাবে না।

এ অ্যাকাউন্টের মূল ও মুনাফার টাকা স্ত্রী পাবেন।